P6_TA(2005)0360

Οινοπαραγωγική συμφωνία μεταξύ ΕΕ και ΗΠΑ

Ψήφισμα του Ευρωπαϊκού Κοινοβουλίου σχετικά με την οινοπαραγωγική συμφωνία μεταξύ της Ευρωπαϊκής Ένωσης και των Ηνωμένων Πολιτειών της Αμερικής

Το Ευρωπαϊκό Κοινοβούλιο,

- έχοντας υπόψη τη διμερή συμφωνία που υπέγραψαν η Ευρωπαϊκή Ένωση και οι Ηνωμένες Πολιτείες της Αμερικής στις 15 Σεπτεμβρίου 2005 σχετικά με την εμπορία οίνου,

- έχοντας υπόψη το γεωργικό κεφάλαιο των διαπραγματεύσεων στο πλαίσιο του Παγκόσμιου Οργανισμού Εμπορίου (ΠΟΕ),

- έχοντας υπόψη τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, σχετικά με την κοινή οργάνωση της αμπελοοινικής αγοράς [1],

- έχοντας υπόψη τη συμφωνία-πλαίσιο μεταξύ του Ευρωπαϊκού Κοινοβουλίου και της Επιτροπής της 26ης Μαΐου 2005 [2] που ορίζει ότι, όσον αφορά τις διεθνείς συμφωνίες συμπεριλαμβανομένων των εμπορικών συμφωνιών, η Επιτροπή παρέχει έγκαιρη και σαφή ενημέρωση στο Κοινοβούλιο, τόσο κατά τη φάση της προετοιμασίας των συμφωνιών όσο και κατά τη διάρκεια της διεξαγωγής και ολοκλήρωσης των διεθνών διαπραγματεύσεων, σε ό,τι αφορά τα σχέδια διαπραγματευτικών οδηγιών, τις διαπραγματευτικές οδηγίες που εγκρίνονται, καθώς και την επακόλουθη διεξαγωγή των διαπραγματεύσεων και την ολοκλήρωσή τους,

- έχοντας υπόψη το άρθρο 103, παράγραφος 4, του Κανονισμού του,

A. έχοντας υπόψη ότι οι πολιτικο-οικονομικές σχέσεις αποτελούν το υπόβαθρο των σχέσεων μεταξύ της Ευρωπαϊκής Ένωσης και των Ηνωμένων Πολιτειών Αμερικής, οι οποίες διευρύνονται διαρκώς,

Β. λαμβάνοντας υπόψη ότι η εν λόγω πρώτη συμφωνία μεταξύ Ευρωπαϊκής Ένωσης και ΗΠΑ, η οποία ολοκληρώθηκε μετά από δύο δεκαετίες άκαρπων διαπραγματεύσεων, δεν είναι παρά περιορισμένης εμβέλειας και δεν επιλύει ικανοποιητικά όλα τα ζητήματα που άπτονται του διμερούς εμπορίου οίνου, τα οποία θα αποτελέσουν αντικείμενο μιας δεύτερης φάσης συμφωνιών,

Γ. λαμβάνοντας υπόψη ότι εξακολουθεί να εκκρεμεί η κύρωση αυτής της διμερούς συμφωνίας, ειδικότερα από το Κογκρέσο των Ηνωμένων Πολιτειών,

Δ. λαμβάνοντας υπόψη τις αρνητικές συνέπειες για την ευρωπαϊκή οινοπαραγωγή από την άνευ όρων αμοιβαία αναγνώριση των οινολογικών μεθόδων,

Ε. θεωρώντας ότι η οικειοποίηση ονομασιών προέλευσης της Ευρωπαϊκής Ένωσης εκ μέρους τρίτων χωρών είναι αντίθετη στα δικαιώματα διανοητικής ιδιοκτησίας και προξενεί οικονομική ζημία στους νομίμους κατόχους των ονομασιών αυτών, λόγω της απώλειας μεριδίων αγοράς,

ΣΤ. λαμβάνοντας υπόψη ότι οι γεωγραφικές ενδείξεις διαμορφώνουν ένα νομικό πλαίσιο που αποτελεί σημαντικό στοιχείο της κοινοτικής πολιτικής ως προς το ότι αναγνωρίζει τη σημασία της πολυλειτουργικής γεωργίας και τον κοινωνικό και περιβαλλοντικό αντίκτυπο της οινοπαραγωγής στις ορεινές και τις μειονεκτικές περιοχές,

Ζ. λαμβάνοντας υπόψη ότι πολύ συχνά οι ψευδείς ονομασίες ασκούν έντονο ανταγωνισμό στις γνήσιες και ότι οι ΗΠΑ δεν σέβονται την προστασία των οίνων ονομασίας προέλευσης και τους θεωρούν απλώς προϊόντα με ημι-κοινόχρηστη ονομασία στην εσωτερική αγορά τους,

Η. λαμβάνοντας υπόψη ότι ο τομέας του οίνου στην Ευρώπη προσφέρει υψηλό βαθμό απασχόλησης και εισοδήματος σε μικρές οικογενειακές εκμεταλλεύσεις και μικρές οινοποιίες που βασίζονται στην εδαφική προσέγγιση της ευρωπαϊκής πολιτικής για τον οίνο,

Θ. λαμβάνοντας υπόψη την παρατηρούμενη απόκλιση από την προσέγγιση που είχε υιοθετηθεί στο παρελθόν σε ό,τι αφορά τις διμερείς συμφωνίες και σε ό,τι αφορά την ιδέα της θέσπισης, από το Διεθνές Γραφείο Αμπέλου και Οίνου (ΟΙV), κοινών διεθνών προδιαγραφών για τον οίνο και την παρασκευή του,

Ι. λαμβάνοντας υπόψη ότι οι οίνοι ονομασίας προέλευσης παράγονται, στην πλειοψηφία τους, ακολουθώντας δαπανηρές παραδοσιακές μεθόδους και κριτήρια ποιότητας που δεν μπορούν να συγκριθούν με την βιομηχανοποιημένη παρασκευή των αμερικανικών οίνων οι οποίοι συνυπάρχουν με τους ευρωπαϊκούς οίνους ονομασίας προέλευσης,

ΙΑ. εκτιμώντας ότι η συμφωνία αυτή θα δημιουργούσε προηγούμενο στο πλαίσιο της αρχής του ΠΟΕ για το πλέον ευνοούμενο κράτος,

ΙΒ. λαμβάνοντας υπόψη τα προβλήματα που προξένησε σε ορισμένους ειδικούς τύπους οίνων στην ευρωπαϊκή αγορά ο ορισμός του όρου "οίνος",

1. διαπιστώνει ότι η διμερής αυτή συμφωνία που επετεύχθη μετά από εικοσαετείς διαπραγματεύσεις αποδεικνύεται αναγκαία για τη διασφάλιση των εξαγωγών προς τις ΗΠΑ, που αποτελούν την πρώτη αγορά για τους ευρωπαίους παραγωγούς του κλάδου, για την αποκατάσταση κλίματος εμπιστοσύνης και για την εξασφάλιση της ροής των εμπορικών συναλλαγών·

2. συμφωνεί ως προς την ανάγκη να υπάρξει διμερής συμφωνία μεταξύ της ΕΕ και των ΗΠΑ για το εμπόριο οίνου και ελπίζει ότι η επόμενη φάση των διαπραγματεύσεων θα καταλήξει σε ικανοποιητικά αποτελέσματα για την παραδοσιακή παραγωγή, την οικογενειακή αμπελοκαλλιέργεια και για την ποιότητα των κρασιών μας· υπογραμμίζει ότι η συμφωνία αποτελεί απλώς ένα πρώτο, έστω και ανεπαρκές, βήμα προς την αναγνώριση σε διεθνές επίπεδο των παραδοσιακών προστατευομένων ενδείξεων της ΕΕ·

3. ασκεί κριτική στην Επιτροπή γιατί συμφώνησε σε διμερές επίπεδο με τις ΗΠΑ χωρίς να ενημερώσει έγκαιρα το Σώμα προκειμένου να είναι σε θέση να εκφράσει την άποψή του και να μπορέσει η Επιτροπή να τη λάβει υπόψη, όπως προβλέπεται στη συμφωνία-πλαίσιο για τις σχέσεις μεταξύ του Ευρωπαϊκού Κοινοβουλίου και της Επιτροπής (2005/2076(ΑCΙ) σημείο 19)·

4. εφιστά την προσοχή στις επιπτώσεις της νέας συμφωνίας στην πολιτική της Ευρωπαϊκής Ένωσης στον τομέα του εμπορίου οίνου και στις συνέπειες που μπορούν να προκύψουν για τα παραδοσιακά πρότυπα παραγωγής στα οποία βασίζεται η αναγνώριση της κοινοτικής πολιτικής για την ποιότητα·

5. εκφράζει τη λύπη του γιατί η συμφωνία αυτή θα αποδυναμώσει ουσιαστικά τη διαπραγματευτική θέση της ΕΕ στον τομέα της γεωργίας στο πλαίσιο του ΠΟΕ, δεδομένου ότι υποσκάπτει την εδαφική και την προσανατολιζόμενη στην ποιότητα προσέγγιση που εφαρμόζεται σε ευρύ τμήμα του τομέα του οίνου·

6. καλεί την Επιτροπή να συνεχίσει το διάλογο με τις ΗΠΑ και τους λοιπούς εταίρους στο πλαίσιο του ΠΟΕ για την κατάρτιση μητρώου αναγνωρισμένων, σε διεθνές επίπεδο, ονομασιών προέλευσης, και να συμπεριλάβει τον στόχο αυτόν μεταξύ των κύριων προτεραιοτήτων στις πολυμερείς γεωργικές διαπραγματεύσεις, να συγκροτήσει μικτή επιτροπή επί θεμάτων οίνου και να διευκρινίσει τις οινοποιητικές πρακτικές, την πιστοποίηση και τη χρήση των παραδοσιακών εκφράσεων εν όψει του δευτέρου γύρου των διαπραγματεύσεων·

7. ζητεί από την Επιτροπή να επιταχύνει τις εναρκτήριες διαδικασίες για την επόμενη φάση των διαπραγματεύσεων που προβλέπεται στη συμφωνία με τις ΗΠΑ, προκειμένου, ιδίως, να αναγνωριστούν οι 17 ονομασίες προέλευσης που περιέχονται στο Παράρτημα ΙΙ της συμφωνίας, ούτως ώστε όλες οι ευρωπαϊκές ονομασίες προέλευσης οίνου να τύχουν προστασίας από τις αμερικανικές αρχές, στο εσωτερικό της αγοράς τους, όσο το δυνατόν συντομότερα·

8. θεωρεί απαραίτητη την υπογραφή οριστικού συμβιβασμού, το αργότερο εντός της προθεσμίας των δύο ετών που προβλέπεται στη διμερή συμφωνία, προκειμένου να τεθεί οριστικά τέλος στην παράνομη χρήση από τις Ηνωμένες Πολιτείες των κοινοτικών ονομασιών προέλευσης που προστατεύονται από την κοινοτική νομοθεσία, δεδομένης της προστιθεμένης αξίας τους για τον ευρωπαϊκό αμπελοοινικό τομέα·

9. ζητεί την κατάρτιση θετικού καταλόγου των οινολογικών πρακτικών που επιτρέπονται στο εμπόριο με τις τρίτες χώρες σε πλαίσιο OIV και με στόχο την πραγματοποίηση αξιολογήσεων πριν τη χορήγηση των μελλοντικών νέων εγκρίσεων·

10. ζητεί με έμφαση από την Επιτροπή να προωθήσει τη διαπραγμάτευση, σε διεθνές επίπεδο, ενός δεσμευτικού ορισμού για τον οίνο που θα αναχαιτίσει την ανάπτυξη ορισμένων οινολογικών πρακτικών, προκειμένου να προστατευθούν οι προσπάθειες που καταβάλλονται στην Ευρωπαϊκή Ένωση για την ποιότητα του οίνου και να αποφευχθούν τόσο ο αθέμιτος ανταγωνισμός εις βάρος των κοινοτικών παραγωγών όσο και οι ανισορροπίες της αγοράς·

11. συμφωνεί ως προς την ανάγκη να δημιουργηθεί πλαίσιο για τη συνέχιση των διαπραγματεύσεων στον τομέα του οίνου, εν όψει, κυρίως, της επερχόμενης μεταρρύθμισης της κοινής οργάνωσης αγοράς οίνου της ΕΕ, που έχει προγραμματιστεί για το 2006·

12. θεωρεί απαραίτητη την ενίσχυση των κοινοτικών μέτρων για τη βελτίωση και την προώθηση της ποιότητας των κοινοτικών παραγωγών, στο πλαίσιο της προσεχούς μεταρρύθμισης της κοινής οργάνωσης αγοράς, προκειμένου να αντιμετωπισθεί ο αυξημένος ανταγωνισμός από τις τρίτες χώρες·

13. θεωρεί ότι θα ήταν χρήσιμη νομική γνωμοδότηση ως προς τη συμβατότητα της διμερούς αυτής συμφωνίας με την κοινοτική νομοθεσία·

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις των κρατών μελών, καθώς και στο Κογκρέσο των ΗΠΑ.

[1] ΕΕ L 179 της 14.7.1999, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1795/2003 της Επιτροπής (ΕΕ L 262 της 14.10.2003, σ. 13).

[2] Κείμενα που εγκρίθηκαν, P6_TA(2005)0194.

--------------------------------------------------